b'\n_START_ARTICLE_\nKappale (fysiikka)\n_START_PARAGRAPH_\nKappale tarkoittaa fysiikassa fysikaalisesti mitattavissa olevaa aineellista oliota, jolla on esimerkiksi tilavuus ja massa.\n_START_SECTION_\nFysiikassa\n_START_PARAGRAPH_\nFysikaalinen kappale on olio, jota voidaan kuvata klassisen tai kvanttimekaniikan teorioilla ja jolla voidaan tehd\xc3\xa4 kokeita ja jota voidaan mitata fysikaalisia mittalaitteita k\xc3\xa4ytt\xc3\xa4en._NEWLINE_Klassisessa fysiikassa kappaleella on massa, kolme avaruudellista ulottuvuutta, avaruudellinen sijainti ja jonkinlainen ajallinen kesto. Kappale on fysikaalisten lakien tai fysikaalisten teorioiden kohde. Kappale voidaan k\xc3\xa4sitt\xc3\xa4\xc3\xa4 kokonaisuutena, mutta se voidaan mahdollisesti jakaa osiinsa pienemmiksi fysikaalisiksi kappaleiksi._NEWLINE_Kvanttimekaniikassa keskustellaan siit\xc3\xa4, ovatko jotkut alkeishiukkaset sellaisia, etteiv\xc3\xa4t ne ole kappaleita vaan pelkki\xc3\xa4 pisteit\xc3\xa4 ilman aika-avaruudellista ulottuvuutta, vai ovatko ne sellaisia, ett\xc3\xa4 niill\xc3\xa4 on aina v\xc3\xa4hint\xc3\xa4\xc3\xa4n yksi avaruudellinen ulottuvuus (kuten s\xc3\xa4ieteoriassa ja M-teoriassa).\n_START_SECTION_\nFilosofiassa\n_START_PARAGRAPH_\nFysikaalinen kappale tai fysikaalinen olio tarkoittaa ontologiassa konkreettista oliota, joka on olemassa ja jolla on fysikaalinen aika-avaruudellinen ulottuvaisuus. Esimerkkej\xc3\xa4 kappaleista ovat ihmisruumis, pilvi, biljardipallo ja protoni._NEWLINE_Suurimmassa osassa filosofisia oppeja kappaleet eiv\xc3\xa4t ole mielen olioita, matemaattisia olioita tai muita abstrakteja olioita; eiv\xc3\xa4tk\xc3\xa4 esimerkiksi aistinsis\xc3\xa4lt\xc3\xb6j\xc3\xa4, ideoita, k\xc3\xa4sitteit\xc3\xa4 tai joukkoja. Siksi fysikaalisia kappaleita eiv\xc3\xa4t ole muun muassa tunteet, n\xc3\xa4k\xc3\xb6kent\xc3\xa4n oliot ja luku \xe2\x80\x9d3\xe2\x80\x9d. Muun muassa subjektiivisessa idealismissa kappaleet kuitenkin ovat mielen olioita, mutta niill\xc3\xa4 on silti avaruudellinen ulottuvuus n\xc3\xa4k\xc3\xb6kent\xc3\xa4ss\xc3\xa4.'